Zakładne zrěčenje wo přesydlenju Miłoraza móža nětko podpisać. Wčera je Trjebinska gmejnska rada za to zelenu swěcu dała, pod přikleskom Miłoražanow.
Miłoraz (CK/SN). Na wurjadnym posedźenju je Trjebinska gmejnska rada wčera wječor w Miłorazu zakładnemu zrěčenju wo přesydlenju wsy přihłosowała. Wobzamknyli su to jednohłósnje a bjez diskusije. Při „historiskim rozsudźe“, kaž jón wjesnjanosta Waldemar Locke (CDU) mjenowaše, bě wjace hač 90 ludźi na žurli hosćenca „K wočerstwjenju“ přitomnych a tak wo wjele wjace hač před tydźenjomaj. Tehdy chcychu hižo raz wothłosować. K tomu pak dóšło njeje, dokelž Trjebinska gmejnska rada přemało přitomnych čłonow dla wobzamknjenja-kmana njebě. Posedźenje dyrbjachu přetorhnyć a po sakskim gmejnskim porjedźe bjezposrědnje nachwatać. Wčera běchu wšitcy radźićeljo na wurjadnym posedźenju. Miłoraženjo, kotřiž so wot swojeje gmejnskeje rady dołho zanjechani čujachu, dźakowachu so za jasny rozsud z přikleskom.
bos_Latn szl_Latn